Document ID: 32007R1576

KOMISJONI MÄÄRUS (EÜ) nr 1576/2007,
21. detsember 2007,
millega muudetakse komisjoni määrust (EÜ) nr 92/2005, millega kohaldatakse Euroopa Parlamendi ja nõukogu määrust (EÜ) nr 1774/2002 loomsete kõrvalsaaduste kõrvaldamis- ja kasutusviiside osas
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (1) eriti selle artikli 4 lõike 2 punkti e, artikli 5 lõike 2 punkti g ja artikli 6 lõike 2 punkti i,
ning arvestades järgmist:
(1)
Komisjoni 19. jaanuari 2005. aasta määrusega (EÜ) nr 92/2005, millega kohaldatakse Euroopa Parlamendi ja nõukogu määrust (EÜ) nr 1774/2002 loomsete kõrvalsaaduste kõrvaldamis- ja kasutusviiside kohta ja millega muudetakse kõnealuse määruse VI lisa biogaasi transformatsiooni ja sulatatud rasva töötlemise kohta, (2) kehtestatakse teatavate loomsete kõrvalsaaduste kõrvaldamis- ja kasutusviiside alternatiivsete meetodite rakenduseeskirjad (alternatiivsed meetodid).
(2)
Määruse (EÜ) nr 92/2005 artiklis 4 nõutakse alternatiivsete meetodite kasutamisel tekkivate teatavate materjalide märgistamist ning määratakse kõnealuse materjali lubatud lõppkasutusviisid. Määruses (EÜ) nr 1774/2002 (viimati muudetud komisjoni määrusega (EÜ) nr 1432/2007) (3) kehtestatakse loomsete kõrvalsaaduste märgistamise ühtlustatud eeskirjad, mis aitavad kaasa loomsete kõrvalsaaduste nõuetekohasele kindlaksmääramisele ja paremale jälgitavusele. Seetõttu tuleks määruse (EÜ) nr 92/2005 artikli 4 lõikes 1 sätestatud viidet määruse (EÜ) nr 1774/2002 VI lisale vastavalt muuta.
(3)
Pidades silmas Euroopa Toiduohutusameti (EFSA) bioloogiliste ohtude komisjoni 2. juunil 2004 vastuvõetud hinnangut, milles käsitleti biodiislikütuse tootmist kui 1. kategooria loomsete kõrvalsaaduste turvalise kõrvaldamise meetodit, (4) on asjakohane lubada kooskõlas määruses (EÜ) nr 1774/2002 sätestatud üldiste põhimõtetega, et 1., 2. ja 3. kategooria materjali lõppkasutusega seoses lisatakse meetodeid. Samuti tuleks lubada määruse (EÜ) nr 92/2005 IV lisa kohaselt toodetud biodiislikütuse põletamist statsionaarsetes või liikuvsõidukite mootorites.
(4)
Eelkõige tuleks lubada 1. kategooria materjali töötlemisel tekkinud materjali ladustamist prügilates, millele on välja antud luba vastavalt nõukogu 26. aprilli 1999. aasta direktiivile 1999/31/EÜ prügilate kohta. (5)
(5)
Määruse (EÜ) nr 92/2005 artiklis 5 sätestatakse teatavad järelevalvemeetmed, mida tuleb mõnes liikmesriigis teatavate alternatiivsete meetodite rakendamisel esimese kahe aasta jooksul teostada. Kõnealuste järelevalvemeetmetega seonduvad nõuded peaksid arvesse võtma mõnes muus liikmesriigis praktilise rakendamise käigus saadud kogemusi ning neid tuleks kohandada nii, et nendega tagatakse inimeste ja loomade tervise kaitse. Alternatiivse meetodi esmakordse kasutamise katseobjekti määramine ja selle järelevalve asjaomastes liikmesriikides peaks toimuma lihtsustatud korras.
(6)
Alternatiivse meetodi rakendamise algetapis läbiviidavad katsed peavad olema läbi viidud samadel alustel nagu katsed, mida viis konkreetse alternatiivmeetodi hindamiseks läbi vastav teadusasutus.
(7)
Liikmesriikides läbiviidava täiendava järelevalve tulemused tuleks teha kättesaadavaks teistele liikmesriikidele, et need saaksid hinnata oma territooriumidel teatud alternatiivse meetodi kasutamise uusi kohaldamisviise. Tuleks esitada teavet alternatiivsete meetodite kasutajate kontaktide kohta, mis on esitatud komisjoni elektrooniliselt avaldatavas loetelus.
(8)
Seetõttu tuleks määrust (EÜ) nr 92/2005 vastavalt muuta.
(9)
Käesolevas määruses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 92/2005 muudetakse järgmiselt.
1.
Artikli 4 lõiked 1, 2 ja 3 asendatakse järgmistega:
„1. 1. ja 2. kategooria materjalide töötlemisest saadud materjale, välja arvatud IV lisa kohaselt toodetud biodiislikütus, tuleb alati märgistada määruse (EÜ) nr 1774/2002 VI lisa I peatüki punktide 10 ja 13 kohaselt.
2. 1. kategooria materjali töötlemisest saadud materjalide kõrvaldamisel kasutatakse vähemalt ühte järgmistest meetoditest:
a)
põletamine või koospõletamine direktiivis 2000/76/EÜ sätestatu kohaselt;
b)
ladestamine vastavalt direktiivile 1999/31/EÜ heakskiidetud jäätmeladestuskohtadesse;
c)
edasine töötlemine biogaasi ettevõttes ja lagundamissaaduste kõrvaldamine punktide a või b kohaselt või
d)
kui tegemist on IV lisa kohaselt toodetud biodiislikütusega, põletamine kütusena.
3. 2. või 3. kategooria materjalide töötlemisest saadud materjal:
a)
kõrvaldatakse jäätmena vastavalt lõike 2 punktidele a või b;
b)
töödeldakse edasi rasva derivaatideks määruse (EÜ) nr 1774/2002 artikli 5 lõike 2 punkti b alapunktis ii loetletud otstarbeks, kasutamata eelnevalt töötlemisviise 1-5;
c)
kasutatakse, töödeldakse või kõrvaldatakse kohe, nagu on ette nähtud määruse (EÜ) nr 1774/2002 artikli 5 lõike 2 punkti c alapunktides i, ii ja iii, kasutamata eelnevalt töötlemisviise 1-5;
d)
kui tegemist on muude materjalidega kui biodiislikütus, mida saadakse biodiislikütuse tootmisel IV lisas määratletud viisil, kasutatakse neid materjale tehniliste toodete valmistamiseks või
e)
kui tegemist on IV lisa kohaselt toodetud biodiislikütusega, kasutatakse seda lõike 2 punktis d sätestatud viisil.”
2.
Artikkel 5 asendatakse järgmisega:
„Artikkel 5
Esialgse rakendamise täiendav järelevalve
1. Järgnevaid sätteid rakendatakse kahe esimese aasta jooksul, kui 1. kategooria materjali töötlemiseks kasutatakse järgmisi töötlemisviise:
a)
leeliseline hüdrolüüs, nagu on määratletud I lisas;
b)
biogaasi tootmine kõrgrõhu all hüdrolüüsi teel, nagu on määratletud III lisas;
c)
biodiislikütuse tootmine, nagu on määratletud IV lisas.
2. Töötlemisviisi käitaja või tarnija nimetab vähemalt ühes liikmesriigis tehase, kus vähemalt iga aasta viiakse läbi katseid, et kinnitada uuesti asjaomase viisi tõhusust seoses loomade ja inimeste tervisega.
3. Lõikes 2 osutatud liikmesriigi pädev asutus tagab, et:
a)
tehases rakendatakse asjakohaseid teste selliste töötlemise tulemusena saadud materjalide suhtes nagu vedelad ja tahked jäätmed ning igasugune töötlemise käigus tekkinud gaas;
b)
tehase ametlik kontroll hõlmab nii tehase igakuist kontrolli kui ka seal rakendatud töötlemisparameetrite ja tingimuste kontrolli ning
c)
läbiviidud ametlike kontrollide tulemused tehakse teatavaks teistele liikmesriikidele.”
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. detsember 2007

Labels: 17
14
20
0
6